जहां तक खुले में शौच जाने की प्रवृत्ति को रोकने की बात है तो यह भी अंशत: ही उचित है। ध्यान रहे कि खुले में शौच जाना व्यक्ति को किसी सीमा तक स्वस्थ भी रखता था। पर इस खुले में शौच जाने की अपनी सीमाएं थीं और अपनी मर्यादाएं भी थीं। गांवों में एक दिशा विशेष महिलाओं के लिए शौच जाने हेतु सुरक्षित रहती थी, जबकि पुरूष वर्ग दूर और एक अलग दिशा में शौच जाते थे। यह बिना पैसे का ‘स्वच्छता अभियान’ था जो हमारे भीतर एक संस्कार के रूप में समाहित रहता था। इससे व्यक्ति प्रात:कालीन भ्रमण कर लेता था और शुद्घ वायु का सेवन भी उसे हो जाता था। ये सारे कार्य प्रात:काल में 4 बजे से लेकर 6 बजे या साढ़े छ: बजे तक पूर्ण हो जाते थे। इसका दूसरा लाभ यह था कि ग्रामीण लोग शौचादि के बहाने अपने खेतों को सुबह-सुबह ही देख आते थे। इससे जहां खेत की पूरी जानकारी उन्हें रहती थी वहीं स्वयं भी स्वास्थ्य लाभ ले लेते थे।